2 Samoɛle 13 | Yintanɛte Zo Baebolo | Ewiade Fofolɛ Ngilebɛbo\nSamoɛle Mɔɔ Tɔ Zo Nwiɔ 13:1-39\nAmenɔn ɛhye Teemaa mialeranu ɔ nee ye ɛla (1-22)\nAbesalɛm ɛhu Amenɔn (23-33)\nAbesalɛm nriandile hɔle Gɛhyɛ (34-39)\n13 Ɛnee Devidi ara Abesalɛm lɛ ɔ diema raalɛ anwofɛlɛko bie, bɛfɛlɛ ye Teemaa,+ na ɛnee Devidi ara Amenɔn+ kulo ye. 2 Ɛhye gyegyele Amenɔn too ɔmaanle ɔ nwo dole ye ɔlua ɔ diema raalɛ Teemaa ati, ɔboalekɛ ɛnee ɔnze nrenyia yɛɛ ɛnee ɔzɔho kɛ Amenɔn ɛnrɛhola ɛnrɛyɛ ye ɛhwee. 3 Ɛnee Amenɔn lɛ ɔ gɔnwo bie, bɛfɛlɛ ye Gyɛhɔnadabe,+ Devidi adiema Hyemɛya+ ara ɔ; ɛnee Gyɛhɔnadabe le sonla mɔɔ anye ɛde kpalɛ. 4 Ɔti ɔzele ye kɛ: “Duzu ati a ɛdawɔ mɔɔ ɛle belemgbunli ara la, ɛ nwo yɛ alɔbɔlɛ nwonlomɔ biala ɛ? Duzu ati a ɛnga ɛngile me a?” Amenɔn buale ye kɛ: “Mekulo me diema Abesalɛm adiema raalɛ+ Teemaa.” 5 Gyɛhɔnadabe buale ye kɛ: “Da wɔ ɛkpa ne azo na yɛ ɛ nwo kɛ ɛnde kpɔkɛ la. Saa wɔ papa ba kɛ ɔbanlea wɔ a, ka kile ye kɛ, ‘Mesɛlɛ wɔ, maa me diema raalɛ Teemaa ɛramaa me aleɛ. Saa ɔto wuliravolɛ aleɛ* ne wɔ me nyunlu ɛke a, mebali ye wɔ ɔ sa nu.’” 6 Ɔti Amenɔn lale ɛkɛ na ɔyɛle ɔ nwo kɛ ɔnde kpɔkɛ la, na belemgbunli ne ranleanle ye. Akee Amenɔn zele belemgbunli ne kɛ: “Mesɛlɛ wɔ, maa me diema raalɛ Teemaa ɛrado keeki nwiɔ* wɔ me nyunlu ɛke amaa meali aleɛ wɔ ɔ sa nu.” 7 Ɔti Devidi dole Teemaa nrɛlaleɛ wɔ sua nu kɛ: “Mesɛlɛ wɔ, kɔ ɛ diema Amenɔn sua nu kɔdo aleɛ maa ye.”* 8 Ɔti Teemaa hɔle ɔ diema Amenɔn sua nu wɔ ɛleka mɔɔ ɔla la. Ɔvale esamo ne ɔfetele ɔyɛle keeki wɔ ɔ nyunlu ɛkɛ na ɔdonle keeki ne. 9 Akee ɔvale ɔdole kyɛnze nu ɔmaanle ye. Noko Amenɔn anli na ɔhanle kɛ: “Maa awie biala ɛvi me nwo ɛke!” Yemɔti awie biala vile ɔ nwo ɛkɛ ne. 10 Akee Amenɔn zele Teemaa kɛ: “Fa aleɛ ne* bɛla suakunlu ɛke amaa meali ye wɔ ɛ sa nu.” Ɔti Teemaa vale keeki ne mɔɔ ɔyɛle la ɔhɔmaanle ɔ diema Amenɔn wɔ suakunlu ɛkɛ. 11 Mɔɔ ɔvale ɔhɔmaanle ye kɛ ɔli la, ɔhyele ye na ɔhanle kɛ: “Me diema raalɛ, bɛla maa me nee wɔ ɛla.” 12 Noko ɔzele ye kɛ: “Kyɛkyɛ me diema! Mmagua me nyunlu aze, ɔluakɛ bɛnyɛ debie zɛhae wɔ Yizilayɛ.+ Mmayɛ anyiemgba deɛ ɛhye.+ 13 Kɛ ɔkɛyɛ na meagyinla me anyiemgba ɛhye anloa ɛ? Na bɛbabu wɔ kɛ anyiemgba menli mɔɔ wɔ Yizilayɛ la anu ko. Yemɔti ka kile belemgbunli ne na ɔnrɛva me ɔnrɛbɔ wɔ abokɛ.” 14 Noko yeandie ye, na ɔhyele ye mialera nu ɔ nee ye lale na ɔguale ɔ nyunlu aze. 15 Akee Amenɔn kpɔle ye kpole kpalɛ, yemɔti ɔ nwo ɛkpɔlɛ mɔɔ ɔnyianle la yɛle kpole dɛlale ɔ nwo ɛhulolɛ mɔɔ ɔnyianle la. Amenɔn zele ye kɛ: “Dwazo, fi ɛke kɔ!” 16 Na Teemaa zele ye kɛ: “Kyɛkyɛ me diema, ɔluakɛ ɛfoa me a ɔle ɛtane kpole ɔtɛla mɔɔ wɔva wɔyɛ me la!” Noko yeandie ye. 17 Na ɔvɛlɛle ye sonvolɛ kpavolɛ ne na ɔhanle kɛ: “Mesɛlɛ wɔ, ye sonla ɛhye fi me nyunlu ɛke, na to anlenkɛ ne anu.” 18 (Ɛnee ɔwula tɛladeɛ titili bie, ɔluakɛ yemɔ a le tɛladeɛ mɔɔ belemgbunli amra mraalɛ mɔɔ ɛnze mrenyia la wula a.) Ɔti ye sonvolɛ ne maanle ɔvindele na ɔdole anlenkɛ ne anu. 19 Akee Teemaa vale nzonle guale ɔ ti zo,+ na ɔsuosuanle ye tɛladeɛ kɛnlɛma ne mɔɔ ɔwula la anu; mɔɔ ɔlɛkɔ la ɛnee ɔ sa gua ɔ ti zo ɔlɛsu. 20 Na ɔ diema Abesalɛm+ bizale ye kɛ: “Ɛnee ɛ diema Amenɔn a ɛyɛ wɔ zɛhae la ɔ?* Me diema raalɛ, wɔmɔ yɛ koonwu. Ɛ diema ɔ.+ Mmafa wɔ ahonle ɛdi edwɛkɛ ɛhye anzi.” Yemɔti Teemaa dɛnlanle ɔ diema Abesalɛm sua nu ɛkɛ na yeanvinde menli nu. 21 Mɔɔ Belemgbunli Devidi dele edwɛkɛ ɛhye mɔ amuala la, ɔvale ɛya kpole.+ Noko yeanyɛ debie mɔɔ bamaa ɔ ra Amenɔn ali nyane la, ɔboalekɛ ɔkulo ye yɛɛ ɔle ye belamunli ralɛ. 22 Na Abesalɛm anga edwɛkɛ biala, kpalɛ o ɛtane o, angile Amenɔn; ɔluakɛ ɛnee ɔkpɔ+ Amenɔn kɛ yegua ɔ diema raalɛ Teemaa anyunlu aze la.+ 23 Ɛvolɛ nwiɔ pɛle nu la, Abesalɛm maanle menli hɔpepɛle ye mboane nwo enrinli wɔ Beeyale-heezɔ mɔɔ bikye Yifelaem+ la, na Abesalɛm dole ɛsalɛ vɛlɛle belemgbunli amra mrenyia ne mɔ kɔsɔɔti.+ 24 Yemɔti Abesalɛm razele belemgbunli ne kɛ: “Wɔ sonvolɛ ɛlɛmaa bɛapepɛ ye mboane nwo enrinli. Mesɛlɛ wɔ, maa belemgbunli ne nee ye azonvolɛ ne mɔ ɛraboka me nwo.” 25 Noko belemgbunli ne zele Abesalɛm kɛ: “Kyɛkyɛ me ra, saa yɛ muala yɛkɔ a ɔbayɛ adesoa yeamaa wɔ.” Abesalɛm hɔle zo bodole ye noko yeangɔ na ɔyilale ye. 26 Akee Abesalɛm hanle kɛ: “Mesɛlɛ wɔ, saa ɛnrɛhɔ a, ɛnee maa me diema Amenɔn nee yɛ ɛhɔ.”+ Belemgbunli ne buale ye kɛ: “Duzu ati a ɔwɔ kɛ ɔ nee wɔ kɔ a?” 27 Noko Abesalɛm bodole ye, yemɔti ɔmaanle Amenɔn nee belemgbunli ne amra mrenyia ne mɔ kɔsɔɔti nee ye hɔle. 28 Akee Abesalɛm zele ye azonvolɛ ne mɔ kɛ: “Bɛnlea, saa bɛnwu kɛ nwanye ɛmaa Amenɔn ɛlɛdi fɛlɛko wɔ ye ahonle nu a, mebaha meahile bɛ kɛ, ‘Bɛhu Amenɔn!’ Na ɔwɔ kɛ bɛku ye. Bɛmmasulo. Tɛ medame a melɛka meahile bɛ ɔ? Bɛmaa bɛ nwo ɛyɛ se na bɛnyia akɛnrasesebɛ.” 29 Ɔti Abesalɛm azonvolɛ ne mɔ yɛle Amenɔn kɛ mɔɔ Abesalɛm hanle la; akee belemgbunli amra mrenyia mɔɔ ɛha la kɔsɔɔti dwazole na ko biala vole ye ɛkpɔnwɔndua* zo nriandile hɔle. 30 Mɔɔ bɛlua adenle zo la, Devidi dele nrɛlaleɛ kɛ: “Abesalɛm ɛhu belemgbunli amra mrenyia ne mɔ kɔsɔɔti, ko bɔbɔ anga.” 31 Na belemgbunli ne suosuanle ye adɛladeɛ ne mɔ anu na ɔlale azɛlɛ nwo, na ye azonvolɛ ne mɔ kɔsɔɔti mɔɔ gyigyi ɔ nwo ɛkɛ la suosuanle bɛ adɛladeɛ nu. 32 Noko Devidi adiema Hyemɛya+ ara Gyɛhɔnadabe+ hanle kɛ: “Mmamaa me menle dwenle kɛ bɛhu belemgbunli amra mrenyia ne mɔ kɔsɔɔti, ɔluakɛ Amenɔn angome a ɛwu a.+ Abesalɛm a maanle bɛhunle ye a, ɔbɔle kpɔkɛ kɛ ɔbayɛ ɛhye+ ɔvi kenle mɔɔ Amenɔn guale ɔ diema raalɛ+ Teemaa+ anyunlu aze la. 33 Yemɔti mmamaa me menle tie nrɛlaleɛ ne mɔɔ se,* ‘Belemgbunli amra mrenyia ne mɔ kɔsɔɔti ɛwu’ la; Amenɔn ala a ɛwu a.” 34 Na Abesalɛm nriandile.+ Nzinlii, sinzavolɛ ne maanle ɔ nye zo na ɔnwunle kɛ menli dɔɔnwo lua adenle ne mɔɔ la boka ne anwo la azo ɛlɛba. 35 Na Gyɛhɔnadabe+ zele belemgbunli ne kɛ: “Nea! Belemgbunli amra mrenyia ne mɔ ɛzia ɛra. Ɔle kɛ mɔɔ wɔ sonvolɛ hanle ala la.” 36 Mɔɔ ɔdendɛle ɔwiele ala la, belemgbunli amra mrenyia ne mɔ vale ɛzunlɛ kpole rale; belemgbunli ne nee ye azonvolɛ ne mɔ noko zunle kpole kpalɛ. 37 Noko Abesalɛm nriandile hɔle Gɛhyɛ Belemgbunli Amehɛde ara Talimae+ anwo lɔ. Devidi zunle ɔ ra ne mekɛ tendenle. 38 Mɔɔ Abesalɛm nriandile hɔle Gɛhyɛ+ la, ɔdɛnlanle ɛkɛ ne ɛvolɛ nsa. 39 Akee belemgbunli Devidi anwo lɔle Abesalɛm, ɔluakɛ ɛnee ɔ rɛle ɛkyekye wɔ Amenɔn ewule ne anwo.\n^ Anzɛɛ “arɛlekyekyelɛ paano.”\n^ Hibulu aneɛ nu, “keeki nwiɔ mɔɔ bɛyɛ ye kɛ ahonle.”\n^ Anzɛɛ “arɛkyekyelɛ paano.”\n^ Anzɛɛ “arɛlekyekyelɛ paano ne.”\n^ Hibulu aneɛ nu, “Ɛ diema Amenɔn a ɛnee wɔ ɛ nwo ɛkɛ ɔ?”\n^ Hibulu aneɛ nu, “fa sie ye ahonle nu kɛ.”\n2 Samoɛle 13